משרד הפנים יפתח רק שש נקודות הצבעה בבחירות המקומיות בשכונות הפלסטיניות במזרח ירושלים, זאת לעומת 187 נקודות הצבעה בשכונות הישראליות. כך עולה מקובץ רשימת הקלפיות שפורסם בימים האחרונים באתר המפקחת על הבחירות. במזרח העיר מתגוררים 360 אלף תושבים שמהווים 40% מתושבי ירושלים.

מאז 1967, הפלסטינים בעיר כמעט ולא נוטלים חלק בבחירות המקומיות, למרות שיש להם זכות הצבעה לעירייה (אולם אין להם זכות הצבעה בבחירות הכלליות לכנסת). בבחירות הקודמות ב–2013 הצביעו מעט יותר מאחוז אחד מבעלי זכות הבחירה במזרח העיר. עם זאת, נראה שגם תושב פלסטיני שיבקש לממש את זכותו להצביע יתקשה מאוד לעשות זאת. לפי ניתוח שערך יאיר אסף שפירא, חוקר במכון ירושלים למחקרי מדיניות, ברשימה הישנה תוכננו להיפתח בירושלים יפתחו 780 עמדות הצבעה שיחולקו בין 193 נקודות ברחבי העיר. בחינת הפיזור של הנקודות מעלה שרק 3% מהן יהיו בשכונות הערביות של העיר.